《昼锦堂 题王阮亭抱琴堂执书图》
清代·邹祗谟

九曲池边，无双亭畔，使君吟眺初回。正见抱琴长啸，卷帙重开。

非仙非佛扬州吏，亦诗亦史济南才。堪相对，恰称何郎标格，惟有官梅。

迟回。更何处，题斑管，定应校籍兰亭，此日隐囊小几，遥映水苔。

羼提阁里容高坐，渔洋山外许谁陪。前身是，好认玉清仙子，金粟如来。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。